60 år gamle Reidun Anderssen opplevde et villdyrmøte på nært hold denne uken. Men møtet var alt annet enn storslagent og eksotisk.

60-åringen, som opprinnelig er fra Stavanger, var ute på en liten kjøretur noen meter unna hjemmet sitt i bygda Storå i nordlandskommunen Tysfjord, da hun møtte på en havørn.

– Midt på veien satt en havørn, og den ville ikke flytte seg selv om jeg kjørte mot den. Etter hvert så jeg at den dro den ene vingen litt etter seg, forteller Reidun til lokalavisa Fremover.

Gikk til angrep

Reidun gikk ut av kjøretøyet for å forsøke å skremme havørnen bort fra veien. Det skulle hun aldri ha gjort, for rovfuglen ble skremt og reagerte med å gå til frontalangrep mot 60-åringen. Fuglen satte de sylskarpe klørne fast i hånden og leggen til Reidun, og slapp ikke taket.

Samtidig som det uventede angrepet skjedde, ringte Reiduns sønn til mobiltelefonen hennes. Hun hadde sønnen i andre enden da hun skrek av panikk, og telefonen ble kastet i grøften under voldsomhetene.

Det bor bare åtte personer i den lille bygda, men selv om Reidun visste at det ikke var noen i nærheten, så ropte hun desperat etter hjelp.

– Jeg ropte på både mamma og pappa, som for øvrig er døde begge to, og på mannen min som var i nabokommunen og på sønnen min. Jeg hørte ham rope «hva skjer?» fra mobilen i grøfta. Han hadde ingen anelse om hva som skjedde og ble ganske skremt, forteller hun.

DREPT MED NEVENE: Den store rovfuglen ble for liten i møtet med Reidun Anderssen, som etter en intens kamp måtte drepe denne havørna med bare nevene for å få ut klørne fra kroppen. Foto: Privat

Sloss for livet

Det var avisa Fremover som snakket med 60-åringen etter hendelsen, men da var hun så sjokkskadet at hun måtte vente ett døgn før hun klarte å fortelle om den skremmende opplevelsen.

– Det ble en slåsskamp på liv og død, forteller Reidun til avisa.

Havørnen hadde ingen planer om å slippe taket i byttet sitt, og mens smertene jaget gjennom kroppen og panikken rådet, fikk Reidun tak i den ene skoen hun mistet i basketaket.

– Jeg klasket til den i hodet og kroppen med skoen flere ganger. Det var ikke snakk om å få løsnet klørne fra verken hånda eller beinet underveis. De satt bom fast. Jeg fryktet for livet mitt. Jeg var langt unna folk, og ingen visste hvor jeg var.

Hun slo løs til det ikke var med liv igjen i den enorme rovfuglen. Men selv etter at fuglen var død, hang den fast i hånden og leggen hennes.

SLITEN: Stavangerkvinnen Reidun Anderssen hadde en tøff natt etter basketaket med havørna på Storå mandag. Foto: Privat

Satt dype spor

60-åringen var så sjokkert etter hendelsen at hun ikke klarte å dra til legevakten. To kommuneleger rykket hjem til henne for å behandle skadene.

– Legene ble jo selvsagt overrasket de også. Det er nok ikke hverdagskost å behandle pasienter med denne type skader, sier hun og legger til:

– Det var vanskelig å sove og finne roen. Det har vært både mye latter og tårer det siste døgnet.

Opplevelsen har bokstavelig talt satt dype spor.